《震儿设教永平移家就养途中即事有作》
清代·孔继瑛

有子悲风木，饥驱到北平。移家聊远道，就食怅馀生。

载主亲封聊，栖神宛倚衡。同车频险阻，共命判幽明。

渡水潜相唤，登山恐或惊。崎岖轮易折，觳速马难行。

揽袖看孙哭，烹茶有妇迎。为言官道近，齐说郡侯清。

地绕冈峦势，人多弦诵声。疏花开小院，斜日下高城。

聚似萍波泛，来当麦浪晴。黄泉谁问路，白发独添茎。

每忆黔娄被，徒怜考叔羹。萧条愁官馆，何日送归旌。

作者简介：孔继瑛，字瑶圃，桐乡人。传志女，诸生沈廷光室，河道启震母。